Munisipale crèches kry jaarlikse befondsing van Munisipaliteit | George Municipality
Home>News>Munisipale crèches kry jaarlikse befondsing van Munisipaliteit
Munisipale crèches kry jaarlikse befondsing van Munisipaliteit
George Munisipaliteit maak jaarliks befondsing beskikbaar om goedere vir munisipale kleuterskole aan te koop as deel van die owerheid se verantwoordelikheid ten opsigte van vroeë kinderontwikkeling.
Die goedere word aangekoop na 'n behoefte-bepaling by elke kleuterskool.
Sommige van die kleuterskole is gevestig in baie arm gebiede waar werkloosheid hoogty vier. Die Raad probeer om die kleuterskole daardie ekstra hupstoot te gee deur die skenking van hierdie goedere.
Rdh. Melvin Naik, uitvoerende burgemeester van George, het in sy toespraak gesê hy is bevoorreg om die onderwysers en kinders by die geleentheid te verwelkom. “Ek is die burgemeester van George maar ek is ook ‘n dienaar van die mense,” het die burgemeester gesê.
Die burgemeester het verder klem gelê op die taak wat onderwysers het. Hy het gesê onderwysers het ‘n roeping om kinders, veral op so jong ouderdom, reg op te voed en die regte dinge te leer. “Kinders volg in die stadium van hull ewe. Wees versigtig wat julle hulle leer. Onthou jy weet nie met wie jy te doen het nie, dit mag dalk die volgende president, pastoor, koning of sielkundige wees. Soos jy die beste van God wil hê, gee die kinders ook julle beste,” het Rdh. Naik gesê.
Hy het ook die onderwysers bedank vir hul diens aan die gemeenskap.
Rdsl Sean Snyman, Portefeuljeraadslid vir Maatskaplike Ontwikkeling, het in sy toepsraak gesê voorskoolse onderrig is uiters belangrik vir die kind se ontwikkeling. Hy het gesê die donasie is dalk nie so groot as wat die munisipaliteit wou gee nie, maar dit wys ons getrouheid om die kinders te help in hul vroeë jare van ontwikkeling. “Ons as gemeenskap het ‘n verantwoordelikheid om ons kinders te ontwikkel en hulle voor te berei vir ‘n veranderde wêreld,” het Snyman gesê.
Die crèches wat by die oorhandiging in die George Burgersentrum was, is Golden Valley, Illingelethu, Isiseko Educare, Kekkel en Kraai crèche, Kleinkrantz crèche, Klouter Kabouter crèche, Kwakhanya crèche, Lawaaikamp crèche, Masibambane crèche, Masizakhe crèche, Mzomhle crèche, Nompumelelo crèche, Nonzame Playgroup, Pophuis Voorskoolse Sentrum, Rooibooitjie Kleuterskool, Rosedale Educare, Sandanezwe Educare, Siembamba Speelgroep, Siyazama crèche, Sonneblomland crèche, Zamuxolo crèche, Rosedale Nursery, Lubabalo Educare Centre, Sonneblom crèche en Diepkloof crèche.
Foto: Rdh. Melvin Naik, uitvoerende burgemeester van George met nog amptenare het goedere aan die Kleinkrantz crèche oorhandig.